Innrømmer feil i egen historie fra Nord-Koreas politiske fangeleirer
En 372 siders rapport utarbeidet for FNs menneskerettighetsråd fastslår at det nordkoreanske regimet er ansvarlig for utslettelse, slaveri, tortur, seksuell vold, forfølgelse, sult og andre forbrytelser. Forbrytelsene ligner slående nazistenes grusomheter, fastslår granskningskommisjonens leder Michael Kirby. Hele den nordkoreanske befolkningen er inndelt etter graden av anslått lojalitet mot regimet. Mellom 80.000 og 120.000 politiske fanger holdes i fangeleirer. Rapporten anbefaler at forholdene undersøkes av Den internasjonale straffedomstolen i Haag eller et spesielt granskningstribunal. Shin Dong-Hyuk (32) regnes for å være den eneste personen født i en nordkoreansk fangeleir, som har klart å flykte. Han fortalte sin rystende historie i boken «Flukten fra leir 14» ført i pennen av forfatteren Blaine Harden. I 2012 var han i Norge for å promotere boken og sine opplevelser. – Verden må få vite hva som skjer i Nord-Korea. Det er ikke nok å gråte over ofrene i leirene, det må legges et press på regimet, sa han til Aftenposten da. I 2014 var han brukt som kilde i en FN- rapport om forholdene i Nord-Korea. I vitneforklaringene hans fremkommer det detaljerte beskrivelser av tortur, slavearbeid, henrettelser og seksuelle overgrep. – Vi hadde ikke rett til å leve, de ville bare forlenge livene våre og la oss leve så vi kunne arbeide for dem og dø underveis, forteller Shin Dong-Hyuk i rapporten.Søndag ba 32-åringen om unnskyldning på sin egen facebookside og beklaget at deler av hans historie ikke er riktig. Det er snakk om detaljer som ikke er korrekte, men 32-åringen erkjenner at dette kan være slutten på hans arbeid for menneskerettigher, og at han nå er veldig lei seg. Ifølge AFP var det var fredag at forfatteren av boken «Flukten fra leir 14» selv gikk ut på sin nettside og forklarte at det hadde blitt kjent for ham at ikke alle detaljer i boken hans var riktige. – Jeg tok kontakt med Shin og presset på for å gi meg detaljene på hvor hans historie er endret. Jeg ville også at han skulle forklare for meg hvorfor han hadde villedet meg, skrev forfatteren på sin egen nettside. Shin fortalte Harden som at han hadde endret noen detaljer som han ikke trodde ville ha noe å si for saken, og at mye av det han hadde opplevd var så smertefullt å gå tilbake til, sto det i Washington Post søndag.Ifølge Washington Post er det snakk om mindre detaljer som er endret, og endringene slår ikke bena under at 32-åringen, frem til han flyktet fra leir 14, som 23-åring levde under umenneskelige forhold: * I boken kommer det frem at han ble brent og torturert da han som 13-åring forsøkte å flykte fra leiren. I virkeligheten innrømmer nå 32-åringen av denne episoden først fant sted da han var 20. * Shin sier også i boken sin at han så sin mor og bror bli henrettet etter at han hadde forrådt dem, ved å si til ledelsen i leiren at de hadde tenkt å rømme. Håpet var å bli belønnet med mat. I virkeligheten skal disse henrettelsene ha skjedd da han og familien var i forskjellige leirer.Episoden ble skildret slik i Aftenposten da han var på Norgesbesøk i 2012: «Den tynne guttungen utsettes for tortur. Han henges opp ned etter anklene. Når det ikke gir vokterne det ønskede resultat, henger de den nakne 13-åringen over bålet til huden på ryggen hans tar fyr. Shin overlever oppholdet takket være en eldre fange som pleier sårene hans. Det blir Shins første kontakt med et vennlig menneske, og han lærer seg til å stole på mannen han kaller onkel. Etter syv måneder kjører vokterne han til leirens rettersted. Han tror det er slutten, i stedet ser han moren og broren dø. Han er lettet over at det ikke var hans tur» – Nå som jeg har lært hvordan mødre og sønner kan være mot hverandre er det vanskelig å tenke tilbake på det som hendte. Jeg føler skyld og anger på at jeg tystet på dem, sa Shin til Aftenposten den gang.På sin egen facebookside er han likevel tydelig på at verden fortsatt trenger å høre om grusomhetene som skjer under det Nord Koreanske diktaturet. – Dette er mine siste ord, og dette blir sannsynlig mitt siste innlegg, skriver 32-åringen. Nord-Korea regnes blant verdens mest lukkede land, og med notoriske brudd på menneskerettighetene. Nord Korea er en ateistisk stat som ifølge egne lover har religionsfrihet, men organisasjoner som har jobbet i landet melder om utstrakt forfølgelse av buddhister og kristne. Ifølge Seoul-avisen JoongAng Ilbo ble flere mennesker henrettet offentlig i november 2013 for å ha oppbevart bibler.
Shin Dong-Hyuk (32) ble kjent over hele verden for sin beretning om «Flukten fra leir 14», en av de brutale nordkoreanske fangeleirene. Nå innrømmer han at ikke alle detaljer i hans egen bok er riktige.